
РЕШЕНИЕ
   № РН-340-24-33

Днес, 09.12.2024 г., Комисията за противодействие на корупцията /КПК, Комисията/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
  
   У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК) във връзка с § 7, ал. 2 от Преходните и заключителните разпоредби (ПЗР) на ЗПК и е образувана въз основа на Решение № КИ-172 от 09.05.2024 г. по сигнал с вх. № С-340/23.04.2024 г. на Комисията за противодействие на корупцията (КПК, Комисията).
Проверката е образувана по отношение на Нина Коцева - заместник – кмет на община Ч..
По същество в сигнала се твърди, че Нина Коцева е назначена като заместник – кмет на община Ч. на 05.02.2024 г., но от извършена справка в Търговския регистър и регистър на юридическите лица с нестопанска цел (ТРРЮЛНЦ) се установило, че същата е действащ едноличен търговец, осъществяващ дейност като ЕТ „Н*** К*****“ с ЕИК **********, с което според сигналоподателя Коцева е нарушила разпоредбите на Закона за местното замоуправление и местната администрация (ЗМСМА).
С оглед изнесените в сигнала твърдения, Комисията е изискала и събрала следните доказателства: с писмо с вх. № КПК-7477-1/31.05.2024 г. на КПК от кмета на община Ч. са представени заверени копия от Трудов договор № ЧР-03-108/05.02.2024 г., Декларация по чл. 49, ал. 1, т. 3 от ЗПК на Нина Коцева, Решение на едноличния търговец ЕТ „Н*** К*****“ от 22.05.2024 г., Заявление за вписване на обстоятелства в ТРРЮЛНЦ, ведно с изрично адвокатско пълномощно; с писмо с вх. № КПК-7477-2/05.06.2024 г. на КПК от кмета на община Ч. са приложени заверени преписи от Декларация по чл. 49, ал. 1, т. 1 от ЗПК на Нина Коцева, извадка от ТРРЮЛНЦ за актуално състояние на ЕТ „Н*** К*****“ към 30.05.2024 г.; с писмо с вх. № КПК-7477-4/25.09.2024 г. на КПК от Нина Коцева са приложени заверение копия от Удостоверение № 5501-14-38#3/22.05.2024 г. от Националния осигурителен институт /НОИ/, 8 /осем/ броя декларации по чл. 38, ал. 9, т. 2 от Закона за счетоводството (ЗСч) и други счетоводни документи.
Комисията служебно е извършила справки в Търговския регистър и регистъра на юридическите лица с нестопанска цел (ТРРЮЛНЦ), в Регистър на уведомленията за трудовите договори и уведомленията за промяна на работодател (РУТДУПР) и в Регистъра на лицата, заемащи висши публични длъжности на КПК.

В хода на проверката по сигнала Комисията установи следното от фактическа страна:

Сигналът е подаден от физическо лице с посочени три имена, адрес и телефон за връзка, като същият е и подписан от подателя.
По силата на Трудов договор № ЧР-03-108/05.02.2024 г., сключен между Нина Коцева и кмета на община Ч., в качеството му на представляващ Общината, на Коцева е възложено да изпълнява длъжност като заместник - кмет на община Ч.. Договорът е сключен между страните на 06.02.2024 г., като видно от съдържанието му – Нина Коцева е постъпила на работа на 05.02.2024 г. Във връзка с така установеното разминаването в посочените дати е извършена служебна справка в РУТДУПР, съгласно генерираните от която данни – трудовият договор на Коцева е сключен на 06.02.2024 г.
На 05.02.2024 г., в качеството си на заместник – кмет на община Ч.,  Коцева е подала Декларация за несъвместимост по чл. 49, ал. 1, т. 1 от ЗПК, в която е посочила, че към датата на назначаването си не заема друга длъжност и не извършва дейност, несъвместими със служебното й положение като заместник – кмет.
От извършена справка в ТРРЮЛНЦ се установи, че Нина Коцева е регистрирана като едноличен търговец с наименование ЕТ „Н*** К*****“ и ЕИК ********** на 12.08.2013 г. Видно от същата справка, регистрацията на ЕТ „Н*** К*****“ е заличена на 30.05.2024 г.
На 30.05.2024 г., в качеството си на заместник – кмет на община Ч., Коцева е подала Декларация по чл. 49, ал. 1, т. 3 от ЗПК за промяна в декларирани обстоятелства в декларацията за несъвместимост по чл. 49, ал. 1, т. 1 от ЗПК. В същата Коцева е посочила, че при подаване на декларацията си за несъвместимост е пропуснала да отбележи, че е вписана като едноличен търговец – ЕТ „Нина Коцева“, но като такъв не е осъществявала дейност от 2014 г. насам, като е посочила и още, че е предприела действия за заличаване на регистрацията си и след получаване на съответното удостоверение –  отново ще попълни декларация за несъвместимост. Към документа са приложени копия от Удостоверение № 5501-14-38#3/22.05.2024 г. от НОИ, Решение на едноличния търговец – ЕТ „Н*** К*****“ от 22.05.2024 г. във връзка със заличаването на ЕТ „Н*** К*****“ с ЕИК **********, ведно с изрично адвокатско пълномощно, както и Заявление за вписване на обстоятелства в ТРРЮЛНЦ, подадено от опълномощения адвокат.
На 31.05.2024 г.  Коцева отново е подала Декларация за несъвместимост по чл. 49, ал. 1, т. 1 от ЗПК, в която е посочила, че към датата на назначаването си не заема друга длъжност и не извършва дейност, несъвместими със служебното й положение като заместник – кмет. Ведно с посочената декларация Коцева е приложила извадка от ТРРЮЛНЦ за актуалното състояние на ЕТ „Н*** К*****“ към 30.05.2024 г., видно от която регистрацията на ЕТ „Н*** К*****“ е заличена, считано от същата дата.
От анализа на приложените с писмо с вх. № КПК-7477-4/25.09.2024 г. на КПК заверение копия от 8 /осем/ броя декларации чл. 38, ал. 9, т. 2 от ЗСч (Приложение № 11), а именно подадени на хартиен носител декларации с вх. № 11832417 от 28.04.2017 г., вх. № 12819666 от 26.04.2018 г., вх. № 13780008 от 23.04.2019 г. и електронно подадени декларации с вх. № 14544146, вх. № 15247187, вх. № 16069313, вх. № 16923607 и вх. № 18156395 на Националния статистически институт (НСИ) се установи следното:
Посочените декларации са такива по образец – Приложение № 11 (т. нар. „декларация за неактивност“) по чл. 38, ал. 9, т. 2 от ЗСч, като всяка от тях е подадена до НСИ от Нина Маргаритова Коцева, в качеството й на управител на ЕТ „Н*** К*****“ с ЕИК **********. С всяка от посочените лицето ежегодно е декларирало, че  ЕТ „Н*** К*****“ с ЕИК ********** не осъществява търговска дейност по смисъла на ЗСч, като видно от датата на първата подадена такава, а именно Декларация с вх. № 11832417 от 28.04.2017 г. на НСИ, дейността е преустановена считано от отчетната 2016 г. 

При така изяснената фактическа обстановка, Комисията установи следното от правна страна:

            Сигналът е подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). 
В хода на настоящата проверка се установи, че по силата на Трудов договор № ЧР-03-108/05.02.2024 г., сключен между кмета на община Ч. и Нина Коцева на 06.02.2024 г., последната е придобила качеството на заместник – кмет на община Ч., а в това си качество същата е лице, заемащо публична длъжност по чл. 6, ал. 1, т. 32 от ЗПК. 
           Съгласно разпоредбата на чл. 13, ал. 1, т. 8 от ЗПК, Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост - сезира органа по избора или назначаването им за предприемане на съответните действия. С оглед изложеното, по отношение на Нина Маргаритова Коцева, като заместник – кмет на община Ч. - лице, заемащо публична длъжност по чл. 6, ал. 1, т. 32 от ЗПК, компетентна да извърши проверка във връзка с наличието или липсата на несъвместимост е КПК. 
Несъвместимостта по смисъла на § 1, т. 4 от ДР на ЗПК съставлява заемането на друга длъжност или извършването на дейност, които съгласно Конституцията или закон са несъвместими с положението на лицето, като заемащо публична длъжност. ЗПК не посочва самостоятелни основания за несъвместимост на изброените в чл. 6, ал. 1 от закона длъжности. Поради разнородността на правомощията, произтичащи от всяка от последните, за всяка от тях са налице и различни предпоставки за възникване на несъвместимост. Конкретните хипотези, при които е недопустимо упражняването на определени властнически правомощия да се съчетава с дадени частноправни, а в някои случаи и публичноправни, позиции и качества, са закрепени в различни правни източници, чието приложение е в зависимост от заеманата публична длъжност.
С оглед основните характеристики на несъвместимостта като институт на правото, настоящата проверка изисква извършване на индивидуална и диференцирана преценка касателно предпоставките за несъвместимост, относими към конкретния случай. Нарушение може да се установи само и доколкото установените фактически положения съвпадат с хипотезата на съдържащите се в специалните закони ограничения и забрани. Затова при практическото прилагане на института е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с възведените в тях забрани, за да се направи обоснован извод за наличието на нарушение, водещо до несъвместимост. В тази връзка и предвид служебното положение на Нина Коцева като заместник – кмет на община Ч. по трудово правоотношение с Общината, приложение досежно наличието или липсата на несъвместимост по отношение на същата намират разпоредбите както на Закона за местното самоуправление и местната администрация (ЗМСМА), така и на Кодекса на труда (КТ), а по – конкретно разпоредбите на чл. 41, ал. 1 от ЗМСМА и чл. 107а, ал. 1 от КТ. 
На първо място, съгласно разпоредбата на чл. 41, ал. 1 от ЗМСМА заместник – кметовете на общини не могат да извършат търговска дейност по смисъла на Търговския закон (ТЗ), да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата си.
На следващо място, сред изброените в чл. 107а, ал. 1 от КТ забрани са налице включително и такива, които гласят, че не може да бъде сключен трудов договор за работа в държавната администрация с лице, което е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация – чл. 107а, ал. 1, т. 2 от КТ.
Във връзка с изложеното следва да се вземе предвид, че Нина Коцева е вписана като едноличен търговец с наименование ЕТ „Н*** К*****“ и ЕИК ********** на 12.08.2013 г., респективно и от същата дата Коцева е придобила търговско качество по смисъла на чл. 1, ал. 3 от ТЗ. Качеството на едноличен търговец Коцева е носила до 30.05.2024 г., на която дата е вписано обстоятелството по заличаване на ЕТ „Н*** К*****“ с ЕИК **********. Така установеното налага безспорен извод, че за известен период от време, а именно за периода от момента на назначаването й като заместник – кмет на община Ч. до вписването на обстоятелството по заличаване на регистрацията й като едноличен търговец, тоест периода от 06.02.2024 г. до 30.05.2024 г., Коцева е съвместявала публичната длъжност с придобитото търговско качество като ЕТ „Н*** К*****“ с ЕИК **********.
Наред с това обаче, от събраните по преписката доказателства, в това число заверени копия от Решение на едноличния търговец ЕТ „Н*** К*****“ от 22.05.2024 г. и Удостоверение № 5501-14-38#3/22.05.2024 г. на НОИ, както и от подадените пред НСИ декларации за неосъществяване на търговска дейност в период от 2017 до 2024 г., е видно и Комисията приема, че Нина Коцева е предприела необходимите действия за отстраняване на несъвместимостта в разумни срокове.
  Съобразно разпоредбата на чл. 90, ал. 5 от ЗПК, Комисията прави своите изводи на база доказателства, събрани по реда на Административнопроцесуалния кодекс, а в случая събраните такива налагат безспорен извод, че по отношение на Нина Коцева – заместник – кмет на община Ч. и лице, заемащо публична длъжност по чл. 6, ал. 1, т. 32 от ЗПК не е налице нарушение, обосноваващо несъвместимост по смисъла на § 1, т. 4 от ДР на ЗПК.
            Предвид изложеното и на основание чл. 13, ал. 1, т. 8 от ЗПК във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

            НЕ УСТАНОВЯВА НЕСЪВМЕСТИМОСТ по отношение на Нина Коцева с ЕГН **********, в качеството й на заместник – кмет на община Ч., а в това й качеството - лице, заемащо публична длъжност по чл. 6, ал. 1, т. 32 от ЗПК, във връзка със съвместяването на публичната длъжност с качеството на едноличен търговец под наименование ЕТ „Нина Коцева“, ЕИК **********.


КОМИСИЯ:
        
                    ЗАМЕСТНИК-ПРЕДСЕДАТЕЛ:………………….../АНТОН СЛАВЧЕВ/

                     ЧЛЕН:……………………………………….../АНТОАНЕТА ЦОНКОВА/

         ЧЛЕН:…………………...……………....……………./ПЛАМЕН ЙОЦОВ/

                     ЧЛЕН:…………………………………..................../СИЛВИЯ КЪДРЕВА/






